
Parlamentul  României

Camera Deputaţilor

Comisia pentru muncă şi protecţie socială

Nr.27/207/6 iunie 2007
R A P O R T

asupra propunerii legislative pentru modificarea şi completarea Legii 19/2000 privind sistemul public de pensii şi alte drepturi de asigurări sociale, publicată în Monitorul Oficial al României, nr.140/1.04.2000, Partea I
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 313 din 2 mai 2007, cu dezbaterea pe fond în procedură obişnuită  a propunerii legislative pentru modificarea şi completarea Legii 19/2000 privind sistemul public de pensii şi alte drepturi de asigurări sociale, publicată în Monitorul Oficial al României, nr.140/1.04.2000, Partea I.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1840/29.12.2006)

· avizul negativ al Consiliului Economic şi Social (nr.213/29.01.2007)

· avizul negativ al Comisiei pentru buget, finanţe şi bănci (nr.280/14.05.2007)

· avizul negativ al Comisiei juridice, de disciplină şi imunităţi (nr.31/520/14.05.2007)

· avizul favorabil al Comisiei pentru egalitatea de şanse pentru femei şi bărbaţi (nr.37/166/14.05.2007)

· punctul de vedere negativ al Guvernului (nr.219/25.01.2007).

Propunerea legislativă are ca obiect de reglementare completarea art.161 din Legea nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul luării în calcul, la stabilirea pensiei, a salariilor tarifare aferente altor unităţi similare, în condiţiile în care, din cauza calamităţilor naturale, carnetele de muncă au fost distruse în totalitate.
Comisia propune Plenului Camerei Deputaţilor respingerea iniţiativei legislative din următoarele considerente:

· procedura utilizării salariilor tarifare de la alte unităţi similare nu este aplicabilă întrucât aceste înscrisuri vizează, în generale, perioade anterioare anului 1960, pentru care nu există nici măcar date statistice referitoare la salariile medii pe ramuri de activitate, cu atât mai mult cu cât nu exista un cadru legislativ unitar privind salarizarea;

· în acele perioade îşi desfăşurau activitatea şi agenţi economici cu capital privat pentru care nu exista cadru legislativ care să guverneze modul de salarizare a personalului;
· în lipsa unor reglementări şi a unor date statistice, soluţia propusă ar necesita, pentru aplicare, adopatarea unor măsuri arbitrare, greu de fundamentat juridic, de natură a crea nemulţumiri şi dezechilibre;

· pe lângă aceste considerente, nu trebuie neglijat faptul că o astfel de măsură ar conduce în mod automat la creşterea punctajului mediu anual deoarece nici una dintre persoanele aflate în astfel de situaţii nu ar fi interesate să producă dovezi cu privire la salarii.

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile care au avut loc în şedinţa comisiei din 4 iunie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Denisa Pătraşcu – Secretar de Stat, Ministerul Muncii, Familiei şi Egalităţii de Şanse
· d-na Georgeta Bratu – director, Ministerul Muncii, Familiei şi Egalităţii de Şanse

· d-na Cecilia Sebe – consilier, Ministerul Muncii, Familiei şi Egalităţii de Şanse.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu majoritate de voturi (o abţinere).
5. Propunerea legislativă a fost respinsă de Senat în şedinţa din 26 aprilie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

